L’Ajuntament de Burjassot presenta la seua nova proposta tècnica de millores de neteja viària i recollida de residus
2025-07-24

El Saló de Plens de l’Ajuntament de Burjassot ha sigut testimoni de la presentació a la ciutadania de les millores tècniques prèvies sol·licitades en el nou plec del contracte de neteja viària i recollida de residus. Totes les dades que es van presentar són estimacions basades en els estudis previs a la licitació del contracte i serviran de mínims per al nou servei.

L’alcalde de Burjassot, Rafa García i el regidor de Serveis Municipals, Manuel Pérez Menero, van ser els encarregats d’explicar les noves necessitats que el Consistori ha especificat en el nou contracte del servei; necessitats que, tal com assenyalava el màxim representant municipal, “són de vital importància per a la nostra ciutat, el nostre futur i la visió del nostre municipi com una entitat més sostenible”.

Prèviament a la presentació, pel matí, els educadors encarregats d’explicar i difondre les millores del servei van estar en el Mercat ambulant amb una carpa facilitant la ciutadania tota la informació sobre el nou servei i sobre les deu millores que inclourà. Aquests educadors tornaran a Burjassot els dimecres al Mercat ambulant i els divendres  al Mercat Municipal L’Almara.

Augment d’operaris per a la neteja viària, 68 llocs de treball, escombratge manual tots els dies en tots els sectors del municipi, un augment del 200% dels equips de neteja amb aigua a pressió i aigua regenerada o la ubicació de nous contenidors de reciclatge i 200 noves papereres per tot el poble, són algunes de les millores estimades que preveu cobrir el nou contracte, una vegada estiga adjudicat.